SL Uradni list Evropske unije L 87/417

DELEGIRANA UREDBA KOMISIJE (EU) 2017/589

z dne 19. julija 2016

o dopolnitvi Direktive 2014/65/EU Evropskega parlamenta in Sveta v zvezi z regulativnimi tehničnimi standardi o organizacijskih zahtevah za investicijska podjetja, ki se ukvarjajo z algoritemskim trgovanjem

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2014/65/EU Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU (1), zlasti točk (a) in (d) člena 17(7) Direktive,

ob upoštevanju naslednjega:

(1) Sistemi in nadzor tveganj, ki jih izvaja investicijsko podjetje, ki se ukvarja z algoritemskim trgovanjem, zagotavlja neposreden elektronski dostop ali deluje kot splošen klirinški član, bi morali biti učinkoviti, odporni in dovolj zmogljivi, pri čemer se upoštevajo narava, obseg in zapletenost poslovnega modela navedenega investicijskega podjetja.

(2) Zato bi moralo investicijsko podjetje obravnavati vsa tveganja, ki lahko vplivajo na ključne elemente sistema za algoritemsko trgovanje, vključno s tveganji, povezanimi s strojno opremo, programsko opremo in povezanimi komunikacijskimi linijami, ki jih navedeno investicijsko podjetje uporablja za opravljanje svojih dejavnosti trgovanja. Za zagotovitev enakih pogojev za algoritemsko trgovanje ne glede na obliko trgovanja bi morala ta uredba zajemati vsako vrsto sistema za izvrševanje ali za upravljanje naročil, ki ga uporablja investicijsko podjetje.

(3) Investicijsko podjetje bi moralo imeti kot del splošnega okvira upravljanja in odločanja jasno in formalizirano ureditev upravljanja, vključno z jasnimi linijami odgovornosti, učinkovitimi postopki za sporočanje informacij ter ločitvijo nalog in odgovornosti. Navedena ureditev bi morala zagotavljati manjšo odvisnost od ene osebe ali enote.

(4) S preizkušanjem skladnosti bi bilo treba preveriti, da sistemi trgovanja investicijskega podjetja pravilno komunicirajo in delujejo s sistemi trgovanja mesta trgovanja ali ponudnika neposrednega dostopa do trga ter da se podatki o trgovanju pravilno obdelujejo.

(5) Algoritmi za investicijske odločitve sprejemajo avtomatizirane odločitve o trgovanju, tako da določijo, kateri finančni instrumenti bi se morali kupiti ali prodati. Algoritmi za izvrševanje naročil optimizirajo proces izvrševanja naročil, tako da samodejno ustvarijo in predložijo naročila ali ponudbe enemu ali več mestom trgovanja, ko se sprejme investicijska odločitev. Algoritme za trgovanje, ki so algoritmi za investicijske odločitve, bi bilo treba razlikovati od algoritmov za izvrševanje naročil, saj je treba upoštevati njihov morebitni učinek na splošno pravično in pravilno delovanje trga.

(6) Zahteve za preizkušanje algoritmov za trgovanje bi morale temeljiti na morebitnem učinku, ki ga navedeni algoritmi lahko imajo na splošno pravično in pravilno delovanje trga. Zato bi bilo treba iz zahtev za preizkušanje izvzeti le algoritme za izključno investicijske odločitve, ki ustvarjajo naročila, ki se izvršijo zgolj z neavtomatiziranimi sredstvi in človeškim posredovanjem.

(7) Pri uvedbi algoritmov za trgovanje bi moralo investicijsko podjetje zagotoviti nadzorovano namestitev algoritmov za trgovanje ne glede na to, ali so navedeni algoritmi za trgovanje novi ali so že bili uspešno nameščeni na drugem mestu trgovanja in ali je bila njihova arhitektura bistveno spremenjena. Nadzorovana namestitev algoritmov za trgovanje bi morala zagotoviti, da algoritmi za trgovanje v skladu s pričakovanji uspešno delujejo v produkcijskem okolju. Investicijsko podjetje bi torej moralo določiti zadržane omejitve glede števila finančnih instrumentov, s katerimi se trguje, cene, vrednosti in števila naročil, strateških pozicij in števila vključenih trgov ter intenzivneje spremljati dejavnosti algoritmov.

(8) Skladnost s specifičnimi organizacijskimi zahtevami za investicijsko podjetje bi bilo treba ugotoviti s samoocenjevanjem, ki vključuje oceno skladnosti z merili iz Priloge I k tej uredbi. Navedeno samoocenjevanje bi moralo vključevati tudi vse druge okoliščine, ki bi lahko vplivale na organizacijo navedenega investicijskega podjetja. Samoocenjevanje bi se moralo redno izvajati in investicijskemu podjetju omogočati, da v celoti razume sisteme trgovanja in algoritme za trgovanje, ki jih uporablja, ter tveganja, ki izhajajo iz algoritemskega trgovanja, ne glede na to, ali je navedene sisteme in algoritme razvilo investicijsko podjetje, jih kupilo od tretje osebe ali jih zasnovalo oziroma razvilo v tesnem sodelovanju s stranko ali tretjo osebo.

(9) Investicijsko podjetje bi moralo imeti možnost, da po potrebi umakne vsa ali nekatera svoja naročila (mehanizem za izklop v sili – kill functionality). Da je lahko tak umik učinkovit, bi moralo investicijsko podjetje vedno vedeti, kateri algoritmi za trgovanje, trgovci ali stranke so odgovorni za naročilo.

(10) Investicijsko podjetje, ki se ukvarja z algoritemskim trgovanjem, bi moralo spremljati, da se njegovi sistemi trgovanja ne morejo uporabiti za nobenega od namenov, ki so v nasprotju z Uredbo (EU) št. 596/2014 Evropskega parlamenta in Sveta (2) ali pravili mesta trgovanja, s katerim je povezano. O sumljivih poslih ali naročilih bi bilo treba v skladu z navedeno uredbo obvestiti pristojne organe.

(11) Različne vrste tveganj bi bilo treba obravnavati z različnimi vrstami kontrol. Kontrole pred trgovanjem bi bilo treba izvesti, preden se naročilo predloži mestu trgovanja. Investicijska podjetja bi morala spremljati tudi svojo dejavnost trgovanja in uvesti opozorila v realnem času, s katerimi bi odkrila znake neurejenega trgovanja ali kršitve omejitev pred trgovanjem. Vzpostaviti bi bilo treba kontrole po trgovanju, da bi se spremljali trg in kreditna tveganja investicijskega podjetja prek uskladitve po trgovanju. Poleg tega bi bilo treba preprečiti morebitno zlorabo trga in kršitve pravil mesta trgovanja s posebnimi sistemi nadzora, ki najpozneje naslednji dan ustvarijo opozorila in ki so kalibrirana za čim večje zmanjševanje lažno pozitivnih in lažno negativnih opozoril.

(12) Zagotoviti bi bilo treba, da se opozorila na podlagi spremljanja v realnem času ustvarijo takoj, ko je to tehnično izvedljivo. Morebitne ukrepe na podlagi navedenega spremljanja bi bilo treba sprejeti takoj, ko je to izvedljivo, pri čemer je treba upoštevati razumno raven učinkovitosti in odhodkov zadevnih oseb in sistemov.

(13) Investicijsko podjetje, ki zagotavlja neposreden elektronski dostop (v nadaljnjem besedilu: ponudnik neposrednega elektronskega dostopa), bi moralo vedno ohraniti odgovornost za trgovanje, ki ga njegove stranke, ki uporabljajo neposreden elektronski dostop, izvajajo z uporabo njegove identifikacijske kode. Ponudnik neposrednega elektronskega dostopa bi moral zato vzpostaviti politike in postopke za zagotavljanje, da je trgovanje njegovih strank, ki uporabljajo neposreden elektronski dostop, skladno z zahtevami, ki veljajo za navedenega ponudnika. Ta odgovornost bi morala biti glavni dejavnik za vzpostavitev kontrol pred trgovanjem in po njem ter za ocenjevanje primernosti potencialnih strank, ki bi uporabljale neposreden elektronski dostop. Ponudnik neposrednega elektronskega dostopa bi torej moral biti dovolj seznanjen z namerami, sposobnostmi, finančnimi viri in verodostojnostjo strank, ki uporabljajo neposreden elektronski dostop, vključno z informacijami o preteklih disciplinskih ukrepih, ki so jih pristojni organi in mesta trgovanja naložili potencialnim strankam, ki bi uporabljale neposreden elektronski dostop, če so javno objavljene.

(14) Ponudnik neposrednega elektronskega dostopa bi moral zagotavljati skladnost z določbami te uredbe tudi, če se ne ukvarja z algoritemskim trgovanjem, saj lahko njegove stranke neposreden elektronski dostop uporabijo za algoritemsko trgovanje.

(15) Ocenjevanje potrebne skrbnosti potencialnih strank, ki bi uporabljale neposreden elektronski dostop, bi moralo biti prilagojeno tveganjem, ki izhajajo iz narave, obsega in zapletenosti pričakovanih dejavnosti trgovanja, in neposrednemu elektronskemu dostopu, ki se zagotavlja. Oceniti bi bilo treba zlasti pričakovano raven trgovanja in količino naročil ter vrsto ponujene povezave z ustreznimi mesti trgovanja.

(16) Določiti bi bilo treba tudi vsebino in obliko obrazcev, ki jih uporablja investicijsko podjetje, ki se ukvarja z visokofrekvenčnim trgovanjem, za predložitev evidenc predloženih naročil pristojnim organom, ter trajanje obdobja, v katerem je treba voditi navedene evidence.

(17) Za zagotavljanje skladnosti s splošnimi obveznostmi investicijskega podjetja, da vodi evidence naročil, bi bilo treba določena obdobja za vodenje evidenc za investicijsko podjetje, ki se ukvarja z visokofrekvenčnim algoritemskim trgovanjem, uskladiti z obdobji iz člena 25(1) Uredbe (EU) št. 600/2014 Evropskega parlamenta in Sveta (3).

(18) Zaradi doslednosti in zagotavljanja nemotenega delovanja finančnih trgov je nujno, da določbe iz te uredbe in povezane nacionalne določbe, s katerimi se Direktiva 2014/65/EU prenese v nacionalno zakonodajo, veljajo od istega datuma.

(19) Ta uredba temelji na osnutkih regulativnih tehničnih standardov, ki jih je Komisiji predložil Evropski organ za vrednostne papirje in trge (ESMA).

(20) ESMA je o osnutkih regulativnih tehničnih standardov, na katerih temelji ta uredba, opravila javna posvetovanja, analizirala morebitne povezane stroške in koristi ter zaprosila za mnenje interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (4) –

SPREJELA NASLEDNJO UREDBO:

POGLAVJE I

SPLOŠNE ORGANIZACIJSKE ZAHTEVE

Člen 1

Splošne organizacijske zahteve

(člen 17(1) Direktive 2014/65/EU)

Investicijsko podjetje kot del splošnega okvira upravljanja in odločanja vzpostavi in spremlja svoje sisteme trgovanja in algoritme za trgovanje prek jasnih in formaliziranih ureditev upravljanja, ki upoštevajo naravo, obseg in zapletenost njegovega poslovanja in določajo:

(a) jasno opredeljene linije odgovornosti, vključno s postopki za odobritev razvoja, namestitve in naknadnih posodobitev algoritmov za trgovanje ter za reševanje težav, odkritih pri spremljanju algoritmov za trgovanje;

(b) učinkovite postopke za sporočanje informacij znotraj investicijskega podjetja, ki omogočajo iskanje navodil in njihovo izvrševanje na učinkovit in pravočasen način;

(c) ločitev nalog in odgovornosti trgovalnih enot ter podpornih funkcij, vključno s funkcijami nadzora tveganj in spremljanja skladnosti, da se prepreči prikrivanje nepooblaščenih dejavnosti trgovanja.

Člen 2

Vloga funkcije spremljanja skladnosti

(člen 17(1) Direktive 2014/65/EU)

1. Investicijsko podjetje zagotovi, da ima osebje, odgovorno za spremljanje skladnosti, vsaj osnovno znanje o načinu delovanja sistemov za algoritemsko trgovanje in algoritmov za trgovanje investicijskega podjetja. Osebje, odgovorno za spremljanje skladnosti, je stalno v stiku z osebami znotraj podjetja, ki imajo poglobljeno tehnično znanje o sistemih za algoritemsko trgovanje in algoritmih podjetja.

2. Investicijsko podjetje zagotovi tudi, da imajo zaposleni, odgovorni za spremljanje skladnosti, ves čas stik z osebami znotraj investicijskega podjetja, ki imajo dostop do funkcionalnosti iz člena 12 (mehanizem za izklop v sili), ali neposreden dostop do navedenega mehanizma za izklop v sili in z osebami, ki so odgovorne za posamezni sistem trgovanja ali algoritem za trgovanje.

3. Če se funkcija spremljanja skladnosti ali njeni elementi oddajo v izvajanje zunanji tretji osebi, investicijsko podjetje zagotovi tretji osebi enak dostop do informacij kot svojim zaposlenim, odgovornim za spremljanje skladnosti. Investicijsko podjetje zagotovi, da je s tako zunanjo funkcijo spremljanja skladnosti:

(a) zagotovljena zasebnost podatkov;

(b) lahko funkcijo spremljanja skladnosti revidirajo notranji ali zunanji revizorji ali pristojni organ.

Člen 3

Kadrovanje

(člen 17(1) Direktive 2014/65/EU)

1. Investicijsko podjetje zagotovi zadostno število osebja s spretnostmi, potrebnimi za upravljanje sistemov za algoritemsko trgovanje in algoritmov za trgovanje, in z zadostnim tehničnem znanjem o:

(a) ustreznih sistemih trgovanja ali algoritmih za trgovanje;

(b) spremljanju in preizkušanju takih sistemov in algoritmov;

(c) strategijah trgovanja, ki jih investicijsko podjetje uporablja prek sistemov za algoritemsko trgovanje in algoritmov za trgovanje;

(d) pravnih obveznostih investicijskega podjetja.

2. Investicijsko podjetje opredeli potrebne spretnosti iz odstavka 1. Osebje iz odstavka 1 ima navedene potrebne spretnosti ob zaposlitvi ali pa jih pridobi z usposabljanjem po zaposlitvi. Investicijsko podjetje s stalnim usposabljanjem zagotovi, da se spretnosti navedenega osebja posodabljajo, in redno ocenjuje spretnosti zaposlenih.

3. Usposabljanje osebja iz odstavka 2 je prilagojeno izkušnjam in odgovornostim osebja, pri čemer se upoštevajo narava, obseg in zapletenost dejavnosti investicijskega podjetja. Zlasti osebje, vključeno v predložitev naročil, se udeleži usposabljanj o sistemih za predložitev naročil in zlorabi trga.

4. Investicijsko podjetje zagotovi, da ima osebje, odgovorno za funkciji nadzora tveganj in spremljanje skladnosti pri algoritemskem trgovanju:

(a) zadostno znanje o algoritemskem trgovanju in strategijah;

(b) zadostne spretnosti za naknadno spremljanje informacij iz samodejno ustvarjenih opozoril;

(c) zadostne pristojnosti, da nasprotuje osebju, odgovornemu za algoritemsko trgovanje, če tako trgovanje povzroči neurejene pogoje trgovanja ali sum zlorabe trga.

Člen 4

Nabava IT ali njeno oddajanje v zunanje izvajanje

(člen 17(1) Direktive 2014/65/EU)

1. Investicijsko podjetje ostane v celoti odgovorno za svoje obveznosti iz te uredbe, če programsko ali strojno opremo, ki se uporablja pri dejavnostih algoritemskega trgovanja, pridobi z nabavo ali zunanjim izvajanjem.

2. Investicijsko podjetje ima dovolj znanja in potrebno dokumentacijo, da zagotovi učinkovito skladnost z odstavkom 1 v zvezi z vsako strojno ali programsko opremo, ki se uporablja pri algoritemskem trgovanju, pridobljeno z nabavo ali zunanjim izvajanjem.

POGLAVJE II

ODPORNOST SISTEMOV TRGOVANJA

ODDELEK I

Preizkušanje in namestitev sistemov za algoritemsko trgovanje in strategij algoritemskega trgovanja

Člen 5

Splošna metodologija

(člen 17(1) Direktive 2014/65/EU)

1. Pred namestitvijo ali pomembno posodobitvijo sistema za algoritemsko trgovanje, algoritma za trgovanje ali strategije algoritemskega trgovanja investicijsko podjetje vzpostavi jasno opredeljene metodologije za razvoj in preizkušanje teh sistemov, algoritmov ali strategij.

2. Oseba, ki jo imenuje višje vodstvo investicijskega podjetja, odobri namestitev ali pomembno posodobitev sistema za algoritemsko trgovanje, algoritma za trgovanje ali strategije algoritemskega trgovanja.

3. Metodologije iz odstavka 1 obravnavajo zasnovo, delovanje, vodenje evidenc in odobritev sistema za algoritemsko trgovanje, algoritma za trgovanje ali strategije algoritemskega trgovanja. Določajo tudi dodeljevanje odgovornosti, dodeljevanje zadostnih virov in postopke za iskanje navodil znotraj investicijskega podjetja.

4. Metodologije iz odstavka 1 zagotavljajo, da sistem za algoritemsko trgovanje, algoritem za trgovanje ali strategija algoritemskega trgovanja:

(a) ne deluje na nenačrtovan način;

(b) izpolnjuje obveznosti investicijskega podjetja iz te uredbe;

(c) zagotavlja skladnost s pravili in sistemi mest trgovanja, do katerih dostopa investicijsko podjetje;

(d) ne prispeva k neurejenim pogojem trgovanja, učinkovito deluje pod izjemnimi tržnimi pogoji in omogoča izklop sistema za algoritemsko trgovanje ali algoritma za trgovanje, če je to potrebno zaradi takih pogojev.

5. Investicijsko podjetje prilagodi svoje metodologije preizkušanja mestom trgovanja in trgom, na katerih se bo uporabil algoritem za trgovanje. Investicijsko podjetje opravi dodatna preizkušanja, če se sistem za algoritemsko trgovanje pomembno spremeni ali če se pomembno spremeni dostop do mesta trgovanja, na katerem se bo uporabljal sistem za algoritemsko trgovanje, algoritem za trgovanje ali strategija algoritemskega trgovanja.

6. Odstavki 2 do 5 se uporabljajo le za algoritme za trgovanje, na podlagi katerih se izvrši naročilo.

7. Investicijsko podjetje vodi evidence vseh pomembnih sprememb programske opreme, ki se uporablja za algoritemsko trgovanje, na podlagi katere se lahko ugotovi:

(a) kdaj je bila izvedena sprememba;

(b) kdo je izvedel spremembo;

(c) kdo je odobril spremembo;

(d) vrsta spremembe.

Člen 6

Preizkušanje skladnosti

(člen 17(1) Direktive 2014/65/EU)

1. Investicijsko podjetje preizkusi skladnost sistemov za algoritemsko trgovanje in algoritmov za trgovanje s:

(a) sistemom mesta trgovanja v vseh naslednjih primerih: (i) pri dostopu do navedenega mesta trgovanja kot član; (ii) pri prvem povezovanju z navedenim mestom trgovanja prek sponzoriranega dostopa; (iii) ob pomembni spremembi sistemov navedenega mesta trgovanja; (iv) pred namestitvijo ali pomembno posodobitvijo sistema za algoritemsko trgovanje, algoritma za trgovanje ali strategije algoritemskega trgovanja navedenega investicijskega podjetja;

(b) sistemom ponudnika neposrednega dostopa do trga v vseh naslednjih primerih: (i) pri prvem dostopu do navedenega mesta trgovanja prek ureditve neposrednega dostopa do trga; (ii) ob pomembni spremembi, ki vpliva na funkcijo neposrednega dostopa do trga navedenega ponudnika; (iii) pred namestitvijo ali pomembno posodobitvijo sistema za algoritemsko trgovanje, algoritma za trgovanje ali strategije algoritemskega trgovanja navedenega investicijskega podjetja.

2. S preizkušanjem skladnosti se preveri, ali osnovni elementi sistema za algoritemsko trgovanje ali algoritma za trgovanje delujejo pravilno in v skladu z zahtevami mesta trgovanja ali ponudnika neposrednega dostopa do trga. Za ta namen se s preizkušanjem preveri, ali sistem za algoritemsko trgovanje ali algoritem za trgovanje:

(a) pravilno vzajemno deluje z logiko usklajevanja poslov mesta trgovanja;

(b) ustrezno obdeluje pretok podatkov, prenesenih z mesta trgovanja.

Člen 7

Okolje za preizkušanje

(člen 17(1) Direktive 2014/65/EU)

1. Investicijsko podjetje zagotovi, da preizkušanje skladnosti z merili iz člena 5(4)(a), (b) in (d) poteka v okolju, ki je ločeno od produkcijskega okolja in ki se uporablja posebej za preizkušanje in razvoj sistemov za algoritemsko trgovanje in algoritmov za trgovanje.

Za namene prvega pododstavka produkcijsko okolje pomeni okolje, v katerem sistemi za algoritemsko trgovanje učinkovito delujejo in ki ga sestavljajo programska in strojna oprema, ki jo uporabljajo trgovci, preusmerjanje naročil mestom trgovanja, podatki o trgovanju, odvisne zbirke podatkov, sistemi nadzora tveganj, zajemanje podatkov, sistemi za analizo in sistemi za obdelavo po trgovanju.

2. Investicijsko podjetje lahko izpolnjuje zahteve za preizkušanje iz odstavka 1, tako da uporabi svoje okolje za preizkušanje ali okolje za preizkušanje mesta trgovanja, ponudnika neposrednega elektronskega dostopa ali prodajalca.

3. Investicijsko podjetje ohrani vso odgovornost za preizkušanje svojih sistemov za algoritemsko trgovanje, algoritmov za trgovanje ali strategij algoritemskega trgovanja in za njihovo spreminjanje.

Člen 8

Nadzorovana namestitev algoritmov

(člen 17(1) Direktive 2014/65/EU)

Pred namestitvijo algoritma za trgovanje investicijsko podjetje vnaprej določi omejitve glede:

(a) števila finančnih instrumentov, s katerimi se trguje;

(b) cene, vrednosti in števila naročil;

(c) strateških pozicij in

(d) števila mest trgovanja, katerim se pošljejo naročila.

ODDELEK 2

Upravljanje po namestitvi

Člen 9

Letno samoocenjevanje in potrjevanje

(člen 17(1) Direktive 2014/65/EU)

1. Investicijsko podjetje vsako leto izvede proces samoocenjevanja in potrjevanja ter na njegovi podlagi izda poročilo o potrditvi. Investicijsko podjetje med tem procesom pregleda, ovrednoti in potrdi naslednja področja:

(a) sisteme za algoritemsko trgovanje, algoritme za trgovanje in strategije algoritemskega trgovanja;

(b) okvir upravljanja, odgovornosti in odobritve;

(c) ureditev neprekinjenega poslovanja;

(d) splošno skladnost s členom 17 Direktive 2014/65/EU glede na naravo, obseg in zapletenost svojega poslovanja.

Navedeno samoocenjevanje vključuje tudi vsaj analizo skladnosti z merili iz Priloge I k tej uredbi.

2. Funkcija upravljanja tveganj investicijskega podjetja iz člena 23(2) Delegirane uredbe Komisije (EU) 2017/565 (5) pripravi poročilo o potrditvi in za ta namen vključi osebje s potrebnim tehničnim znanjem. Funkcija upravljanja tveganj obvesti funkcijo spremljanja skladnosti o vseh odkritih pomanjkljivostih, navedenih v poročilu o potrditvi.

3. Poročilo o potrditvi revidira funkcija notranje revizije podjetja, če taka funkcija obstaja, odobri pa ga višje vodstvo investicijskega podjetja.

4. Investicijsko podjetje odpravi vse pomanjkljivosti iz poročila o potrditvi.

5. Če investicijsko podjetje ni vzpostavilo funkcije upravljanja tveganj iz člena 23(2) Delegirane uredbe (EU) 2017/565, zahteve v zvezi s funkcijo upravljanja tveganj iz te uredbe veljajo za katero koli drugo funkcijo, ki jo je investicijsko podjetje vzpostavilo v skladu s členom 23(2) Delegirane uredbe (EU) 2017/565.

Člen 10

Izvajanje stresnih testov

(člen 17(1) Direktive 2014/65/EU)

Kot del letnega samoocenjevanja iz člena 9 investicijsko podjetje preizkusi, ali lahko njegovi sistemi za algoritemsko trgovanje ter postopki in kontrole iz členov 12 do 18 prenesejo večje toke naročil ali izjemne razmere na trgu. Investicijsko podjetje zasnuje take teste glede na naravo svojih dejavnosti trgovanja in sistemov trgovanja. Investicijsko podjetje zagotovi, da se testi izvajajo tako, da ne vplivajo na produkcijsko okolje. Navedeni testi zajemajo:

(a) izvajanje testov z veliko količino sporočil, tako da se uporabi najvišje število sporočil, ki jih je investicijsko podjetje prejelo in poslalo med predhodnimi šestimi meseci, ki se pomnoži z dva;

(b) izvajanje testov z veliko količino poslov, tako da se uporabi najvišje število poslov, ki ga je investicijsko podjetje doseglo med predhodnimi šestimi meseci, ki se pomnoži z dva.

Člen 11

Upravljanje pomembnih sprememb

(člen 17(1) Direktive 2014/65/EU)

1. Investicijsko podjetje zagotovi, da vsako predlagano pomembno spremembo produkcijskega okolja, povezano z algoritemskim trgovanjem, predhodno pregleda oseba, ki jo imenuje višje vodstvo investicijskega podjetja. Pregled je tako podroben, da se zagotovi njegova sorazmernost z obsegom predlagane spremembe.

2. Investicijsko podjetje vzpostavi postopke za zagotavljanje, da se vsaka sprememba funkcionalnosti sistemov sporoči trgovcem, ki so odgovorni za algoritem za trgovanje, ter funkciji spremljanja skladnosti in funkciji upravljanja tveganj.

Oddelek 3

Sredstva za zagotavljanje odpornosti

Člen 12

Mehanizem za izklop v sili

(člen 17(1) Direktive 2014/65/EU)

1. Investicijsko podjetje lahko kot izredni ukrep takoj prekliče vsako neizvršeno naročilo ali vsa neizvršena naročila, predložena kateremu koli ali vsem mestom trgovanja, s katerimi je investicijsko podjetje povezano (mehanizem za izklop v sili – kill functionality).

2. Za namene odstavka 1 neizvršena naročila vključujejo naročila od posameznih trgovcev, trgovalnih enot ali po potrebi strank.

3. Za namene odstavkov 1 in 2 investicijsko podjetje lahko ugotovi, kateri algoritem za trgovanje in kateri trgovec, trgovalna enota ali po potrebi stranka je odgovorna za vsako naročilo, poslano mestu trgovanja.

Člen 13

Avtomatizirani nadzorni sistem za odkrivanje tržne manipulacije

(člen 17(1) Direktive 2014/65/EU)

1. Investicijsko podjetje spremlja vse dejavnosti poslovanja, ki potekajo prek njegovih sistemov trgovanja, vključno z dejavnostmi njegovih strank, ali obstajajo znaki morebitne tržne manipulacije, kot je navedeno v členu 12 Uredbe (EU) št. 596/2014.

2. Za namene odstavka 1 investicijsko podjetje vzpostavi in vzdržuje avtomatizirani nadzorni sistem, ki učinkovito spremlja naročila in posle, ustvarja opozorila in poročila ter po potrebi uporablja orodja za vizualizacijo.

3. Avtomatizirani nadzorni sistem zajema vse dejavnosti trgovanja, ki jih izvaja investicijsko podjetje, in vsa naročila, ki jih predloži. Zasnova nadzornega sistema upošteva naravo, obseg in zapletenost dejavnosti trgovanja investicijskega podjetja, kot so vrsta in količina instrumentov, s katerimi se trguje, velikost in zapletenost toka naročil ter trgi, do katerih dostopa.

4. Investicijsko podjetje navzkrižno preveri vse znake sumljivih dejavnosti trgovanja, ki jih je avtomatizirani nadzorni sistem ustvaril med fazo preiskovanja drugih ustreznih dejavnosti trgovanja, ki jih izvaja navedeno podjetje.

5. Avtomatizirani nadzorni sistem investicijskega podjetja se prilagaja spremembam regulativnih obveznosti in dejavnosti trgovanja investicijskega podjetja, tudi spremembam lastne strategije trgovanja in strategije trgovanja njegovih strank.

6. Investicijsko podjetje pregleda avtomatizirani nadzorni sistem vsaj enkrat letno, da oceni, ali so sistem, parametri in filtri, ki jih uporablja, še vedno skladni z regulativnimi obveznostmi investicijskega podjetja in dejavnostjo trgovanja, vključno z njegovo zmožnostjo, da čim bolj zmanjša lažno pozitivna in lažno negativna opozorila.

7. Z uporabo dovolj podrobne ravni zrnatosti časa mora biti avtomatizirani nadzorni sistem investicijskega podjetja zmožen naknadno brati, ponovno predvajati in analizirati podatke o naročilu in poslu, poleg tega pa mora biti dovolj zmogljiv za delovanje v avtomatiziranem trgovalnem okolju z majhnim zamikom, kadar je to primerno. Poleg tega lahko ustvari delujoča opozorila na začetku naslednjega trgovalnega dne ali v primeru ročnih postopkov ob koncu naslednjega trgovalnega dne. Nadzorni sistem investicijskega podjetja ima ustrezno dokumentacijo in vzpostavljene postopke, ki omogočajo učinkovito naknadno spremljanje opozoril, ki jih ustvari.

8. Osebje, odgovorno za spremljanje dejavnosti trgovanja investicijskega podjetja za namene odstavkov 1 do 7, funkciji spremljanja skladnosti sporoči vse dejavnosti trgovanja, ki morda niso skladne s politikami in postopki investicijskega podjetja ali z njegovimi regulativnimi obveznostmi. Funkcija spremljanja skladnosti oceni navedene informacije in sprejme ustrezen ukrep. Med take ukrepe spada poročanje mestu trgovanja ali predložitev poročila o sumljivem poslu ali naročilu v skladu s členom 16 Uredbe (EU) št. 596/2014.

9. Investicijsko podjetje zagotovi, da so njegove evidence o trgovanju in informacije o računu točne, popolne in dosledne, tako da takoj, ko je to mogoče, uskladi svoje elektronske dnevnike trgovanja z evidencami mest trgovanja, borznih posrednikov, klirinških članov, centralnih nasprotnih strank, izvajalcev storitev sporočanja podatkov ali drugih ustreznih poslovnih partnerjev, kadar je to ustrezno in primerno glede na naravo, obseg in zapletenost poslovanja.

Člen 14

Ureditve neprekinjenega poslovanja

(člen 17(1) Direktive 2014/65/EU)

1. Investicijsko podjetje ima vzpostavljene ureditve neprekinjenega poslovanja za sisteme za algoritemsko trgovanje, ki so primerne glede na naravo, obseg in zapletenost njegovega poslovanja. Navedene ureditve so dokumentirane na trajnem nosilcu podatkov.

2. Ureditve neprekinjenega poslovanja investicijskega podjetja učinkovito obravnavajo moteče incidente in po potrebi zagotavljajo pravočasno nadaljevanje algoritemskega trgovanja. Navedene ureditve so prilagojene sistemom trgovanja vsakega mesta trgovanja, do katerega investicijsko podjetje dostopa, in vključujejo:

(a) okvir upravljanja razvoja in namestitve ureditve neprekinjenega poslovanja;

(b) številne različne možne neugodne scenarije, povezane z delovanjem sistemov za algoritemsko trgovanje, vključno z nerazpoložljivostjo sistemov, osebja, delovnega prostora, zunanjih dobaviteljev ali podatkovnih središč ali izgubo ali spremembo ključnih podatkov in dokumentov;

(c) postopke za premik sistema trgovanja na rezervno lokacijo in vodenje sistema trgovanja z navedene lokacije, pri čemer taka lokacija ustreza naravi, obsegu in zapletenosti dejavnosti algoritemskega trgovanja investicijskega podjetja;

(d) usposabljanje osebja o delovanju ureditev neprekinjenega poslovanja;

(e) politiko uporabe funkcionalnosti iz člena 12;

(f) ureditve za izklop ustreznega algoritma za trgovanje ali sistema trgovanja, kadar je to primerno;

(g) alternativne ureditve za investicijsko podjetje v zvezi z upravljanjem neporavnanih naročil in pozicij.

3. Investicijsko podjetje zagotovi, da se njegov algoritem za trgovanje ali sistem trgovanja lahko izklopi v skladu z ureditvami neprekinjenega poslovanja, ne da bi ustvaril neurejene pogoje trgovanja.

4. Investicijsko podjetje vsako leto pregleda in preizkusi ureditve neprekinjenega poslovanja in glede na rezultate navedenega pregleda spremeni ureditve.

Člen 15

Kontrole ob vnosu naročil pred trgovanjem

(člen 17(1) Direktive 2014/65/EU)

1. Investicijsko podjetje izvede naslednje kontrole pred trgovanjem ob vnosu naročil za vse finančne instrumente:

(a) cenovne ovratnice (price collars), ki samodejno preprečijo ali prekličejo naročila, ki ne izpolnjujejo določenih cenovnih parametrov, pri čemer razlikujejo med različnimi finančnimi instrumenti, in sicer tako na podlagi posameznih naročil kot določenega obdobja;

(b) najvišje vrednosti naročil, ki preprečijo vnos naročil z nenavadno visoko vrednostjo v knjigo naročil;

(c) največje količine naročil, ki preprečijo vnos naročil nenavadno velike velikosti v knjigo naročil;

(d) omejitve največjega števila sporočil, ki preprečijo pošiljanje prekomernega števila sporočil v zvezi s predložitvijo, spremembo ali preklicem naročila knjigam naročil.

2. Investicijsko podjetje takoj vključi vsa naročila, poslana mestu trgovanja, v izračun omejitev pred trgovanjem iz odstavka 1.

3. Investicijsko podjetje ima vzpostavljene regulatorje za ponavljajoče se avtomatsko izvrševanje, ki nadzorujejo, kolikokrat je bila uporabljena strategija algoritemskega trgovanja. Po vnaprej določenem številu ponovljenih izvršitev se sistem trgovanja samodejno izklopi, dokler ga pooblaščeni član osebja znova ne vklopi.

4. Investicijsko podjetje določi omejitve za tržno in kreditno tveganje, ki temeljijo na njegovi kapitalski osnovi, ureditvah kliringa, strategijah trgovanja, dovoljenem tveganju, izkušnjah in spremenljivkah, kot je na primer trajanje obdobja, odkar se investicijsko podjetje ukvarja z algoritemskim trgovanjem, in njegovem zanašanju na tretje osebe, ki so prodajalci. Investicijsko podjetje prilagodi navedene omejitve za tržno in kreditno tveganje tako, da upošteva spreminjajoči se učinek naročil na zadevni trg zaradi različnih ravni cen in likvidnosti.

5. Investicijsko podjetje samodejno prepreči ali prekliče naročila trgovca, če izve, da trgovec nima dovoljenja za trgovanje s posameznim finančnim instrumentom. Investicijsko podjetje samodejno prepreči ali prekliče naročila, če obstaja tveganje, da bodo navedena naročila ogrozila pragove tveganja investicijskega podjetja. Kontrole se po potrebi uporabljajo za izpostavljenosti do posameznih strank, finančnih instrumentov, trgovcev, trgovalnih enot ali investicijskega podjetja kot celote.

6. Investicijsko podjetje ima vzpostavljene postopke in ureditve za obravnavo naročil, ki so jih kontrole pred trgovanjem investicijskega podjetja preprečile, vendar jih investicijsko podjetje kljub temu želi predložiti. Taki postopki in ureditve se začasno in v izjemnih okoliščinah uporabljajo za določen posel. Preverja jih funkcija upravljanja tveganj, odobri pa jih pooblaščen posameznik iz investicijskega podjetja.

Člen 16

Spremljanje v realnem času

(člen 17(1) Direktive 2014/65/EU)

1. Investicijsko podjetje med urami, ko pošilja naročila mestom trgovanja, v realnem času spremlja vse dejavnosti algoritemskega trgovanja, ki potekajo pod njegovo identifikacijsko kodo, vključno z dejavnostmi algoritemskega trgovanja svojih strank, in preverja, ali obstajajo znaki neurejenega trgovanja, vključno s trgovanjem med trgi, razredi sredstev ali produkti, če se podjetje ali njegove stranke ukvarjajo s takim dejavnostmi.

2. Spremljanje dejavnosti algoritemskega trgovanja v realnem času izvajata trgovec, odgovoren za algoritem za trgovanje ali strategijo algoritemskega trgovanja, in funkcija upravljanja tveganj ali neodvisna funkcija nadzora tveganj, vzpostavljena za namen te določbe. Ta funkcija nadzora tveganj se šteje za neodvisno ne glede na to, ali spremljanje v realnem času izvaja član osebja ali investicijsko podjetje ali tretja oseba, če funkcija ni hierarhično odvisna od trgovca in mu lahko nasprotuje, kot je primerno in potrebno znotraj okvira upravljanja iz člena 1.

3. Člani osebja, odgovorni za spremljanje v realnem času, se pravočasno odzovejo na operativne in regulativne težave ter po potrebi začnejo izvajati popravne ukrepe.

4. Investicijsko podjetje zagotovi, da imajo pristojni organ, ustrezna mesta trgovanja in ponudniki neposrednega elektronskega dostopa, klirinški člani ali centralne nasprotne stranke, kadar je to primerno, vedno dostop do članov osebja, odgovornih za spremljanje v realnem času. Za ta namen investicijsko podjetje opredeli in redno preizkuša komunikacijske kanale, vključno s postopki za vzpostavitev stika zunaj časa trgovanja, da zagotovi, da lahko v nujnem primeru člani osebja z ustreznimi pooblastili med seboj pravočasno vzpostavijo stik.

5. Sistemi za spremljanje v realnem času imajo opozorila v realnem času, ki osebju pomagajo odkriti nepričakovane dejavnosti trgovanja, ki potekajo z algoritmom. Investicijsko podjetje ima vzpostavljen postopek, da sprejme popravne ukrepe takoj, ko se ustvari opozorilo, vključno po potrebi z umikom s trga v skladu s predpisi. Navedeni sistemi zagotavljajo tudi opozorila v zvezi z algoritmi in naročili za neposreden elektronski dostop, ki sprožijo sisteme prekinitve mesta trgovanja. Opozorila v realnem času se ustvarijo v petih sekundah po ustreznem dogodku.

Člen 17

Kontrole po trgovanju

(člen 17(1) Direktive 2014/65/EU)

1. Investicijsko podjetje stalno upravlja vzpostavljene kontrole po trgovanju. Če se sproži kontrola po trgovanju, investicijsko podjetje sprejme ustrezni ukrep, ki lahko vključuje prilagoditev ali izklop ustreznega algoritma za trgovanje ali sistema za trgovanje ali umik s trga v skladu s predpisi.

2. Kontrole po trgovanju iz odstavka 1 vključujejo stalno ocenjevanje ter spremljanje tržnega in kreditnega tveganja investicijskega podjetja v smislu efektivne izpostavljenosti.

3. Investicijsko podjetje vodi evidence o trgovanju in informacije o računu, ki so popolne, točne in dosledne. Investicijsko podjetje uskladi svoje elektronske dnevnike trgovanja z informacijami o neporavnanih naročilih in izpostavljenostih tveganju, kot jih zagotovijo mesta trgovanja, katerim pošlje naročila, njegovi borzni posredniki ali ponudniki neposrednega elektronskega dostopa, njegovi klirinški člani ali centralne nasprotne stranke, izvajalci storitev sporočanja podatkov ali drugi ustrezni poslovni partnerji. Uskladitev se izvede v realnem času, če zgoraj navedeni udeleženci na trgu zagotovijo informacije v realnem času. Investicijsko podjetje je zmožno v realnem času izračunati svojo zapadlo izpostavljenost in zapadlo izpostavljenost svojih trgovcev in strank.

4. Za izvedene finančne instrumente kontrole po trgovanju iz odstavka 1 vključujejo kontrole glede najdaljših in najkrajših skupnih strateških pozicij, omejitve trgovanja pa se določijo v enotah, ki ustrezajo vrstam vključenih finančnih instrumentov.

5. Spremljanje po trgovanju izvajajo trgovci, odgovorni za algoritem, in funkcija nadzora tveganj investicijskega podjetja.

Člen 18

Varnosti in omejitve dostopa

(člen 17(1) Direktive 2014/65/EU)

1. Investicijsko podjetje izvaja strategijo IT z opredeljenimi cilji in ukrepi, ki:

(a) je skladna s poslovno strategijo in strategijo tveganja investicijskega podjetja ter prilagojena operativnim dejavnostim in tveganjem, ki jim je investicijsko podjetje izpostavljeno;

(b) temelji na zanesljivi organizaciji IT, vključno z zagotavljanjem storitev, proizvodnjo in razvojem;

(c) je skladna z učinkovitim varnostnim upravljanjem IT.

2. Investicijsko podjetje vzpostavi in vzdržuje ustrezne ureditve za fizično in elektronsko varnost, ki čim bolj zmanjšujejo tveganja napadov informacijskih sistemov in vključujejo učinkovito upravljanje identitete in dostopa. Take ureditve zagotavljajo zaupnost, celovitost, avtentičnost in razpoložljivost podatkov ter zanesljivost in trdnost informacijskih sistemov investicijskega podjetja.

3. Investicijsko podjetje takoj obvesti pristojni organ o vseh pomembnih kršitvah fizičnih in elektronskih varnostnih ukrepov. Pristojnemu organu predloži poročilo o incidentu, v katerem navede naravo incidenta, ukrepe, sprejete po incidentu, in pobude, sprejete za preprečevanje podobnih incidentov.

4. Investicijsko podjetje letno izvaja penetracijsko testiranje in preglede ranljivosti, da simulira kibernetske napade.

5. Investicijsko podjetje zagotovi, da lahko opredeli vse osebe, ki imajo ključne uporabniške pravice za dostop do njegovih sistemov IT. Investicijsko podjetje omeji število takih oseb in spremlja njihov dostop do sistemov IT, da stalno zagotavlja sledljivost.

POGLAVJE III

NEPOSREDEN ELEKTRONSKI DOSTOP

Člen 19

Splošne določbe o neposrednem elektronskem dostopu

(člen 17(5) Direktive 2014/65/EU)

Ponudnik neposrednega elektronskega dostopa vzpostavi politike in postopke za zagotavljanje, da je trgovanje strank, ki uporabljajo neposreden elektronski dostop, skladno s pravili mesta trgovanja in da ponudnik neposrednega elektronskega dostopa izpolnjuje zahteve v skladu s členom 17(5) Direktive 2014/65/EU.

Člen 20

Kontrole ponudnikov neposrednega elektronskega dostopa

(člen 17(5) Direktive 2014/65/EU)

1. Ponudnik neposrednega elektronskega dostopa uporablja kontrole iz členov 13, 15 in 17 ter spremljanje v realnem času iz člena 16 za tok naročil vseh svojih strank, ki uporabljajo neposreden elektronski dostop. Navedene kontrole in spremljanje so ločeni in se razlikujejo od kontrol in spremljanja, ki jih uporabljajo stranke, ki uporabljajo neposreden elektronski dostop. Zlasti naročila stranke, ki uporablja neposreden elektronski dostop, so vedno pregledana s kontrolami pred trgovanjem, ki jih določi in nadzoruje ponudnik neposrednega elektronskega dostopa.

2. Ponudnik neposrednega elektronskega dostopa lahko uporabi lastne kontrole pred trgovanjem in po njem, kontrole, ki jih zagotavlja tretja oseba, ali kontrole, ki jih ponuja mesto trgovanja, in spremljanje v realnem času. V vseh primerih ponudnik neposrednega elektronskega dostopa ostane odgovoren za učinkovitost navedenih kontrol. Ponudnik neposrednega elektronskega dostopa zagotovi tudi, da ima le on pooblastila za določanje in spreminjanje parametrov ali omejitev navedenih kontrol pred trgovanjem in po njem ter spremljanje v realnem času. Ponudnik neposrednega elektronskega dostopa stalno spremlja učinkovitost kontrol pred trgovanjem in po njem.

3. Omejitve kontrol pred trgovanjem ob predložitvi naročila temeljijo na kreditnih linijah in mejah tveganja, ki jih ponudnik neposrednega elektronskega dostopa uporablja za dejavnosti trgovanja strank, ki uporabljajo neposreden elektronski dostop. Navedene omejitve temeljijo na začetnem skrbnem preverjanju in rednih pregledih stranke, ki uporablja neposreden elektronski dostop, ki jih izvaja ponudnik neposrednega elektronskega dostopa.

4. Parametri in omejitve kontrol, ki se uporabljajo za stranke, ki uporabljajo sponzorirani dostop, so tako strogi, kot za stranke, ki uporabljajo neposreden dostop do trga.

Člen 21

Specifikacije sistemov ponudnikov neposrednega elektronskega dostopa

(člen 17(5) Direktive 2014/65/EU)

1. Ponudnik neposrednega elektronskega dostopa zagotovi, da mu njegovi sistemi trgovanja omogočajo, da:

(a) spremlja naročila, ki jih predloži stranka, ki uporablja neposreden elektronski dostop, z uporabo identifikacijske kode ponudnika neposrednega elektronskega dostopa;

(b) samodejno prepreči ali prekliče naročila posameznikov, ki upravljajo sisteme trgovanja in predložijo naročila, povezana z algoritemskim trgovanjem, ter nimajo dovoljenja za pošiljanje naročil prek neposrednega elektronskega dostopa;

(c) samodejno prepreči ali prekliče naročila stranke, ki uporablja neposreden elektronski dostop, za finančne instrumente, za trgovanje s katerimi stranka nima dovoljenja, pri čemer uporablja notranji sistem označevanja, da opredeli in prepreči posamezne stranke, ki uporabljajo neposreden elektronski dostop, ali skupino strank, ki uporabljajo neposreden elektronski dostop;

(d) samodejno prepreči ali prekliče naročila stranke, ki uporablja neposreden elektronski dostop, ki krši pragove upravljanja tveganj ponudnika neposrednega elektronskega dostopa, pri čemer uporablja kontrole za izpostavljenosti posameznih strank, ki uporabljajo neposreden elektronski dostop, finančnih instrumentov ali skupin strank, ki uporabljajo neposreden elektronski dostop;

(e) ustavi toke naročil, ki jih posredujejo stranke, ki uporabljajo neposreden elektronski dostop;

(f) začasno ustavi ali prekliče zagotavljanje storitev neposrednega elektronskega dostopa vsaki stranki, ki uporablja neposreden elektronski dostop, če ponudnik neposrednega elektronskega dostopa ni prepričan, da bi bil nadaljnji dostop skladen z njegovimi pravili in postopki za pravično in pravilno trgovanje ter celovitost trga;

(g) po potrebi izvede pregled sistemov notranjega nadzora tveganj strank, ki uporabljajo neposreden elektronski dostop.

2. Ponudnik neposrednega elektronskega dostopa ima vzpostavljene postopke za vrednotenje, upravljanje in zmanjševanje motenj na trgu in tveganj, specifičnih za podjetje. Ponudnik neposrednega elektronskega dostopa lahko ugotovi, katere osebe je treba obvestiti v primeru napake, ki je posledica kršitev profila tveganja ali morebitnih kršitev pravil mesta trgovanja.

3. Ponudnik neposrednega elektronskega dostopa lahko vedno identificira različne stranke, ki uporabljajo neposreden elektronski dostop, in njihove trgovalne enote ter trgovce navedenih strank, ki uporabljajo neposreden elektronski dostop, ki predložijo naročila prek sistemov ponudnika neposrednega elektronskega dostopa, tako da jim dodeli edinstveno identifikacijsko kodo.

4. Ponudnik neposrednega elektronskega dostopa, ki stranki, ki uporablja neposreden elektronski dostop, omogoči, da zagotovi neposreden elektronski dostop svojim strankam (nadaljnji prenos pooblastil), lahko opredeli različne toke naročil od upravičencev takega pooblastila, pri čemer mu ni treba biti seznanjen z identiteto upravičencev takega dogovora.

5. Ponudnik neposrednega elektronskega dostopa zabeleži podatke o naročilih, ki jih predložijo njegove stranke, ki uporabljajo neposreden elektronski dostop, vključno s spremembami in preklici, opozorili, ki jih ustvarijo njegovi sistemi za spremljanje, in spremembami procesa filtriranja.

Člen 22

Ocenjevanje potrebne skrbnosti potencialnih strank, ki bi uporabljale neposreden elektronski dostop

(člen 17(5) Direktive 2014/65/EU)

1. Ponudnik neposrednega elektronskega dostopa opravi ocenjevanje potrebne skrbnosti potencialnih strank, ki bi uporabljale neposreden elektronski dostop, za zagotovitev, da izpolnjujejo zahteve iz te uredbe in pravila mesta trgovanja, do katerega ponuja dostop.

2. Ocenjevanje potrebne skrbnosti iz odstavka 1 vključuje:

(a) strukturo upravljanja in lastniško strukturo potencialne stranke, ki bi uporabljala neposreden elektronski dostop;

(b) vrste strategij, ki jih uporablja potencialna stranka, ki bi uporabljala neposreden elektronski dostop;

(c) operativno organizacijo, sisteme, kontrole pred trgovanjem in po njem ter spremljanje v realnem času potencialne stranke, ki bi uporabljala neposreden elektronski dostop; investicijsko podjetje, ki ponuja neposreden elektronski dostop, ki strankam, ki uporabljajo neposreden elektronski dostop omogoča, da uporabljajo programsko opremo za trgovanje tretje osebe za dostop do mest trgovanja, zagotovi, da programska oprema vključuje kontrole pred trgovanjem, ki so enakovredne kontrolam pred trgovanjem, določenim v tej uredbi;

(d) odgovornosti znotraj potencialne stranke, ki bi uporabljala neposreden elektronski dostop, za obravnavo ukrepov in napak;

(e) zgodovino vzorca trgovanja in vedenje potencialne stranke, ki bi uporabljala neposreden elektronski dostop;

(f) raven pričakovanega obsega trgovanja in količine naročil potencialne stranke, ki bi uporabljala neposreden elektronski dostop;

(g) zmožnost potencialne stranke, ki bi uporabljala neposreden elektronski dostop, da izpolni svoje finančne obveznosti do ponudnika neposrednega elektronskega dostopa;

(h) informacije o preteklih disciplinskih ukrepih, naloženih potencialni stranki, ki bi uporabljala neposreden elektronski dostop, če so na voljo.

3. Ponudnik neposrednega elektronskega dostopa, ki omogoča nadaljnji prenos pooblastil, zagotovi, da ima potencialna stranka, ki bi uporabljala neposreden elektronski dostop, vzpostavljen okvir zagotavljanja potrebne skrbnosti, ki je vsaj enakovreden okviru, opisanem v odstavkih 1 in 2, preden ji odobri tak dostop.

Člen 23

Redni pregledi strank, ki uporabljajo neposreden elektronski dostop

(člen 17(5) Direktive 2014/65/EU)

1. Ponudnik neposrednega elektronskega dostopa letno pregleduje procese ocenjevanja potrebne skrbnosti.

2. Ponudnik neposrednega elektronskega dostopa na podlagi tveganj izvaja letna ponovna ocenjevanja primernosti sistemov in kontrol svojih strank, pri čemer upošteva zlasti spremembe obsega, narave in zapletenosti njihovih dejavnosti ali strategij trgovanja, spremembe v kadrovanju, lastniški strukturi, poslovnem ali bančnem računu, regulativnem statusu, finančnem položaju ter dejstvo, ali je stranka, ki uporablja neposreden elektronski dostop, izrazila namero, da bo za dostop, ki ji ga zagotavlja ponudnik neposrednega elektronskega dostopa, uporabila nadaljnji prenos pooblastil.

POGLAVJE IV

INVESTICIJSKA PODJETJA, KI DELUJEJO KOT SPLOŠNI KLIRINŠKI ČLANI

Člen 24

Sistemi in kontrole investicijskih podjetij, ki delujejo kot splošni klirinški člani

(člen 17(6) Direktive 2014/65/EU)

Za vse sisteme, ki jih uporablja investicijsko podjetje, ki deluje kot splošen klirinški član (v nadaljnjem besedilu: klirinška družba), za podpiranje klirinških storitev, ki jih zagotavlja strankam, se uporabljajo ustrezna ocenjevanja potrebne skrbnosti, kontrole in spremljanje.

Člen 25

Ocenjevanje potrebne skrbnosti potencialnih klirinških strank

(člen 17(6) Direktive 2014/65/EU)

1. Klirinška družba izvede začetno ocenjevanje potencialne klirinške stranke, pri čemer upošteva naravo, obseg in zapletenost poslovanja potencialne klirinške stranke. Vsaka potencialna klirinška stranka se oceni glede na naslednja merila:

(a) kreditno kakovost, vključno z morebitnimi podeljenimi jamstvi;

(b) sisteme notranjega nadzora tveganj;

(c) načrtovano strategijo trgovanja;

(d) plačilne sisteme in ureditve, ki potencialni klirinški stranki omogočajo, da zagotovi pravočasen prenos sredstev ali denarnih sredstev kot kritja, kot klirinška družba zahteva za klirinške storitve, ki jih zagotavlja;

(e) sistemske nastavitve in dostop do informacij, ki potencialni klirinški stranki pomaga, da spoštuje morebitno najvišjo omejitev trgovanja, dogovorjeno s klirinško družbo;

(f) morebitno zavarovanje s premoženjem, ki ga potencialna klirinška stranka zagotovi klirinški družbi;

(g) operativne vire, vključno s tehnološkimi vmesniki in povezljivostjo;

(h) morebitno sodelovanje potencialne klirinške stranke pri kršitvi pravil, ki zagotavljajo celovitost finančnih trgov, vključno z vključenostjo v zlorabo trga, finančni kriminal ali dejavnosti pranja denarja.

2. Klirinška družba letno pregleduje tekoče delovanje svojih klirinških članov glede meril iz odstavka 1. Zavezujoč pisni dogovor iz člena 17(6) Direktive 2014/65/EU vsebuje navedena merila ter določa, kako pogosto klirinška družba pregleduje delovanje klirinške stranke glede na navedena merila, če pregled opravi več kot enkrat na leto. Zavezujoč pisni dogovor določa posledice za klirinške stranke, ki ne izpolnjujejo navedenih meril.

Člen 26

Omejitve pozicij

(člen 17(6) Direktive 2014/65/EU)

1. Klirinška družba določi ustrezne omejitve trgovanja in pozicij, da zmanjša in upravlja lastno tveganje nasprotne stranke, likvidnostno tveganje, operativno tveganje in druga tveganja, ter o njih obvesti klirinške stranke.

2. Klirinška družba čim bolj sprotno spremlja pozicije svojih klirinških strank glede na omejitve iz odstavka 1 in ima vzpostavljene ustrezne postopke za upravljanje tveganj kršitev omejitev pozicij pred trgovanjem in po njem, in sicer z ustrezno prakso določanja kritja in drugimi ustreznimi sredstvi.

3. Klirinška družba pisno dokumentira postopke iz odstavka 2 in zabeleži, ali klirinške stranke zagotavljajo skladnost z navedenimi postopki.

Člen 27

Razkritje informacij o zagotovljenih storitvah

(člen 17(6) Direktive 2014/65/EU)

1. Klirinška družba objavi pogoje, pod katerimi ponuja svoje klirinške storitve. Te storitve ponuja pod razumnimi komercialnimi pogoji.

2. Klirinška družba obvesti svoje potencialne in obstoječe klirinške stranke o stopnji zaščite in stroških, povezanih z različnimi stopnjami ločevanja, ki jih zagotavlja. V podrobnem opisu različnih stopenj ločevanja navede tudi svoje glavne pravne učinke zadevnih stopenj ločevanja, ki jih ponuja, med drugim informacije o veljavnem insolvenčnem pravu, ki se uporablja v zadevnih jurisdikcijah.

POGLAVJE V

TEHNIKA VISOKOFREKVENČNEGA ALGORITEMSKEGA TRGOVANJA IN KONČNE DOLOČBE

Člen 28

Vsebina in oblika evidenc naročil

(člen 17(2) Direktive 2014/65/EU)

1. Investicijsko podjetje, ki uporablja tehniko visokofrekvenčnega algoritemskega trgovanja, zabeleži podrobnosti vsakega predloženega naročila v obliki iz tabel 2 in 3 Priloge II takoj po njegovi predložitvi.

2. Investicijsko podjetje, ki uporablja tehniko visokofrekvenčnega algoritemskega trgovanja, posodablja informacije iz odstavka 1 v skladu s standardi in oblikami iz četrtega stolpca tabel 2 in 3 Priloge II.

3. Evidence iz odstavkov 1 in 2 se vodijo pet let od datuma predložitve naročila mestu trgovanja ali drugemu investicijskemu podjetju za izvršitev.

Člen 29

Začetek veljavnosti in uporaba

(člen 17(2) Direktive 2014/65/EU)

Ta uredba začne veljati dvajseti dan po objavi v Uradnem listu Evropske unije.

Uporablja se od 3. januarja 2018.

Ta uredba je v celoti zavezujoča in se neposredno uporablja v vseh državah članicah. V Bruslju, 19. julija 2016 Za Komisijo Predsednik Jean-Claude JUNCKER

(1) UL L 173, 12.6.2014, str. 349.

(2) Uredba (EU) št. 596/2014 Evropskega parlamenta in Sveta z dne 16. aprila 2014 o zlorabi trga (uredba o zlorabi trga) ter razveljavitvi Direktive 2003/6/ES Evropskega parlamenta in Sveta ter direktiv Komisije 2003/124/ES, 2003/125/ES in 2004/72/ES (UL L 173, 12.6.2014, str. 1)..

(3) Uredba (EU) št. 600/2014 Evropskega parlamenta in Sveta z dne 15. maja 2014 o trgih finančnih instrumentov in spremembi Uredbe (EU) št. 648/2012 (UL L 173, 12.6.2014, str. 84).

(4) Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).

(5) Delegirana uredba Komisije (EU) 2017/565 z dne 25. aprila 2016 o dopolnitvi Direktive 2014/65/EU Evropskega parlamenta in Sveta v zvezi z organizacijskimi zahtevami in pogoji poslovanja investicijskih družb ter opredeljenimi izrazi za namene navedene direktive (glej stran 1 tega Uradnega lista).

PRILOGA I Merila, ki jih je treba upoštevati pri samoocenjevanju investicijskega podjetja, kot je navedeno v členu 9(1) 1. Pri upoštevanju narave poslovanja investicijsko podjetje upošteva v nadaljevanju navedene zadeve, kadar je to primerno: (a) regulativni status podjetja in njegovih strank, ki uporabljajo neposreden elektronski dostop, kadar je to primerno, vključno z regulativnimi zahtevami, ki veljajo zanj kot za investicijsko podjetje v skladu z Direktivo 2014/65/EU, in drugimi ustreznimi regulativnimi zahtevami; (b) vlogo podjetja na trgu, vključno s tem, ali je vzdrževalec trga in ali izvršuje naročila za stranko ali pa le trguje za svoj račun; (c) stopnjo avtomatizacije trgovanja in drugih procesov ali dejavnosti podjetja; (d) vrste in regulativni status instrumentov, produktov in razredov finančnih instrumentov, s katerimi podjetje trguje; (e) vrste strategij, ki jih podjetje uporablja, in tveganja, ki jih te strategije vsebujejo za lastno upravljanje tveganj podjetja ter pravično in pravilno delovanje trgov, podjetje pa upošteva zlasti naravo teh strategij, kot so vzdrževanje trga ali arbitraža, in dejstvo, ali so te strategije dolgoročne, kratkoročne, usmerjevalne ali neusmerjevalne; (f) občutljivost strategij in dejavnosti trgovanja podjetja na zamik; (g) vrsto in regulativni status mest trgovanja in drugih likvidnostnih bazenov, do katerih dostopa, in zlasti dejstvo, ali je dejavnost trgovanja na navedenih mestih trgovanja in v drugih likvidnostnih bazenih odkrito, prikrito ali izvenborzno trgovanje; (h) rešitve za povezljivost podjetja in dejstvo, ali do mesta trgovanja dostopa kot član, stranka, ki uporablja neposreden elektronski dostop, ali ponudnik neposrednega elektronskega dostopa; (i) obseg, do katerega se podjetje zanaša na tretje osebe za razvoj in vzdrževanje svojih algoritmov ali sistemov trgovanja, in dejstvo, ali je te algoritme ali sisteme trgovanja razvilo samo, s tretjo osebo, kupilo od tretje osebe ali oddalo v zunanje izvajanje tretji osebi; (j) lastniško strukturo in strukturo upravljanja podjetja, kako je organizacijsko in operativno strukturirano, ter dejstvo, ali je partnerstvo, odvisno podjetje, podjetje, ki kotira na borzi, ali drugo; (k) strukturo in organizacijo podjetja, kar zadeva upravljanje tveganj, spremljanje skladnosti in revizijo; (l) datum ustanovitve podjetja ter raven izkušenj in kompetenc njegovega osebja in dejstvo, ali je novo ustanovljeno podjetje. 2. Pri upoštevanju obsega poslovanja investicijsko podjetje upošteva v nadaljevanju navedene zadeve, kadar je to primerno: (a) število vzporedno delujočih algoritmov in strategij; (b) število posameznih instrumentov, produktov in razredov finančnih instrumentov, s katerimi trguje; (c) število delujočih trgovalnih enot in uporabljenih posameznih identifikatorjev trgovanja fizičnih oseb in algoritmov, odgovornih za izvršitev naročila; (d) zmogljivosti glede količine sporočil in zlasti število predloženih, prilagojenih, preklicanih in izvršenih naročil; (e) denarno vrednost bruto in neto pozicij znotraj dneva in čez noč; (f) število trgov, do katerih dostopa prek neposrednega elektronskega dostopa bodisi kot član ali udeleženec; (g) število in obseg strank podjetja ter zlasti strank podjetja, ki uporabljajo neposreden elektronski dostop; (h) število mest za kolokacijo ali gostovanje v bližini, s katerimi je podjetje povezano; (i) pretočno velikost infrastrukture povezljivosti podjetja; (j) število klirinških članov ali članstva v centralnih nasprotnih strankah podjetja; (k) velikost podjetja v smislu števila trgovcev in osebja enote za trgovanje, spremljevalnega oddelka in zalednih služb, zaposlenega v ekvivalentih polnega delovnega časa; (l) število fizičnih lokacij podjetja; (m) število držav in regij, v katerih podjetje opravlja dejavnosti trgovanja; (n) letne dohodke in dobiček podjetja. 3. Pri upoštevanju zapletenosti poslovanja investicijsko podjetje upošteva v nadaljevanju navedene zadeve, kadar je to primerno: (a) naravo strategij, ki jih izvaja podjetje ali njegove stranke, kolikor podjetje pozna te strategije, in zlasti če te strategije kažejo, da algoritmi izvajajo naročila v zvezi s tesno povezanimi instrumenti, na več mestih trgovanja ali v likvidnostnih bazenih; (b) algoritme podjetja v smislu kodiranja, vnosov, od katerih so algoritmi odvisni, soodvisnosti in izjem od pravil, ki jih vsebujejo algoritmi, ali drugače; (c) sisteme trgovanja podjetja v smislu raznolikosti uporabljenih sistemov trgovanja in obseg, do katerega podjetje nadzira nastavitve, prilagoditve, testiranje in pregledovanje sistemov trgovanja; (d) strukturo podjetja v smislu lastniške strukture in strukture upravljanja ter organizacijsko, operativno, tehnično, fizično ali geografsko strukturo; (e) raznolikost rešitev podjetja v zvezi z njegovo povezljivostjo, tehnologijo ali kliringom; (f) raznolikost fizičnih infrastruktur za trgovanje podjetja; (g) raven zunanjega izvajanja, ki ga opravlja ali ponuja podjetje, zlasti če se v zunanje izvajanje oddajo ključne funkcije; (h) zagotavljanje ali uporaba neposrednega elektronskega dostopa podjetja, ne glede na to, ali je neposreden dostop do trga ali sponzorirani dostop, in pogoji, pod katerimi neposredni elektronski dostop ponuja svojim strankam, in (i) hitrost trgovanja podjetja ali njegovih strank.